Aranyhíd EGYMI

**Év végi ökoiskolai beszámoló**

2023/2024-es tanév

Az Ökoiskola munkacsoport a 2023/2024-es tanévben az éves munkaterv alapján végezte feladatát. A munkatervi programban szereplő feladatvállalások teljesültek.

A tanévben megvalósult tennivalók:

Elkészítettük iskolánk ökoiskolai munkatervét, melyben meghatároztuk a tanév során elvégzendő feladatokat, tevékenységeket.

Csatlakoztunk az Állatvédelmi témahéthez 2023. október 2 - 15 között. Mesék, történetek és játékos feladatok (állatos puzzle, betűháló, mondókák, találós kérdések, állatok felismerése jellemzők, tulajdonságok és/vagy képek alapján) segítségével közelebb hoztuk az állatok csodálatos világát a gyerekekhez. Beszélgettünk a kisállattartás örömei mellett a nehézségekről is, valamint a felelős állattartás szabályairól.

Az Állatok világnapján több osztály ellátogatott a Falumúzeumba, ahol 15 állomáson oldottak meg feladványokat a tanulók. Többek között kézműveskedtek a műhelyben, érzékenyítő foglalkozáson vettek részt vakvezető kutyák közreműködésével, megismerkedtek 9 magyar kutyafajta történetével a kispajtában, a karámnál pónit és nyuszit simogattak.

[Állatvédelmi Központ - Állatorvostudományi Egyetem Budapest](https://univet.hu/hu/egyetem/szervezeti-egysegek/allatvedelmi-jogi-elemzo-es-modszertani-kozpont/)

[Állatvédelem gyerekeknek – Állatvédelemről gyerekeknek, szülőknek, pedagógusoknak](https://allatvedelemgyerekeknek.hu/)

[Állatvédelmi Oktatás – Állatvédelmi Oktatásért Alapítvány](https://allatvedelmioktatas.hu/)

15. alkalommal került megrendezésre az Európai Hulladékcsökkentési Hét 2023. november 18-26. között, kiemelt téma a csomagolásmentesség volt. Egy teljes héten keresztül a hulladékcsökkentés és a fenntarthatóság került a figyelem középpontjába. Iskolánk idén először csatlakozott a programhoz a hulladékcsökkentési kezdeményezés keretein belül hulladékszedési akcióval. Felső tagozatos és szakiskolás tanulóink az iskola környékén a kedvezőtlen időjárás - eső és erős szél - ellenére lelkesen gyűjtötték a szemetet. Az alsós osztályokkal játékos formában felelevenítettük a hulladékcsökkentés fontosságát, a keletkező hulladék környezetre és egészségre gyakorolt káros hatásait. Gyakoroltuk a szelektív hulladékgyűjtést. A foglalkozás során kiderült, hogy a családok otthon szelektíven gyűjtik a hulladékot, így a gyerekek könnyedén megoldották a feladatokat.

Alsós napközis tanulóink megismerkedtek A kíváncsi kisvidra című mesével, mely rávilágít arra, hogy a környezetünk szennyezése milyen problémákhoz vezet. A mese feldolgozása a gyerekek szintjéhez igazított játékos feladatok, többek között színező mentén történt.

Kézműves szakkörünk a fenntarthatóságra való nevelés jegyében működik. Az iskolában és otthon keletkező és kidobott anyagokat megmentjük és újrafelhasználjuk. Karácsonyi manó készült flakonból és maradék anyagokból. Fonott vesszőből, maradék szalagokból, fonalból angyalkát alkottak a gyerekek pedagógusok koordinálásával, amit az ősszel gyűjtött termésekkel díszítettek. Karácsonyi műsorunk meghívott vendégei a diákok által készített alkotásokból kaptak ajándékot. Farsang közeledtével az otthon feleslegessé vált ruhák felhasználásával jobbnál jobb jelmezek és álarcok készültek. A húsvéti időszakban húsvéti kosarat készítettek a szakkörösök a feleslegessé vált anyagokból. Nagy fantáziát igénylő munka során állnak össze a feladatok, amibe a gyerekeket is bevonják, ezzel is nevelve őket a környezettudatosságra.

Intézményünk az élelmiszerpazarlás megfékezése érdekében gyűjtötte a komposztálható élelmiszerhulladékot, valamint a maradék ételek felhasználására ötleteket adva „Maradéktalanul” című szakácskönyvét bővítette folyamatosan a SZUH készségfejlesztő osztályunk.

Megemlékeztünk az Újrahasznosítás világnapjáról, bővítettük a tanulók ismereteit ebben a témában. Megismerkedtek a hulladék feldolgozásának ezzel a nem mindennapi és változatos formájával, ami által a feleslegessé vált tárgyak, anyagok újra termékként vagy éppen művészeti alkotásként öntenek újból formát.

A Víz világnapja alkalmából A vízcsepp című papírszínházi mese került feldolgozásra. A meséhez kapcsolódó, képességeikhez, adottságaikhoz igazodó feladatokat (puzzle, keresztrejtvény, memória) oldottak meg a gyerekek.

2024. április 22-26. között Fenntarthatósági projekthét volt iskolánkban. Az osztályok környezetvédelmi filmekkel ismerkedtek, a felső tagozatosok a hulladékgyűjtés és az újrahasznosítás témakörében töltöttek ki totót, az alsó tagozatos diákok növényekből, termésekből készítettek képeket. Az osztályok közül sokan vállalkoztak arra, hogy műanyag flakonokból készítsenek szebbnél szebb szobrokat, amiket a tetőtérben állítottunk ki. A résztvevő osztályok a szakiskola felajánlásának jóvoltából jutalomban részesültek.

A Föld napja vetélkedő ötletét egy Föld napja lapbook adta, aminek néhány feladata bekerült a vetélkedőbe. Ennek a mintájára a nevelőtestület érintett dolgozói évről évre terveznek új, változatos feladatokat. A feladatleírások úgy készültek, hogy a csapatok önállóan tudjanak dolgozni és csak néhány állomáson - pl. kísérletek, növény ültetés, dolgos méhek – várta őket pedagógus kolléga és szakiskolás segítő. A fenntartható fejlődést szem előtt tartó környezettudatos magatartásforma a játékos feladványokon keresztül a gyerekek napi tevékenységeibe is beépül, illetve megerősítést nyer.

A Fenntarthatósági témahét keretein belül csatlakoztunk a Te szedd! országos szemétszedési akcióhoz, amely már több éve hagyomány iskolánkban. Osztályaink az iskola környékén gyűjtötték össze a szemetet.

A Felelős állattartás napjához kötődve megbeszéltük és értelmeztük a felelős állattartás hét aranyszabályát. Megvitattuk, mit jelent a felelősség, a megfelelő gondoskodás. Tanulóink állatos memóriával tették próbára emlékezőképességüket.

A Föld napja testvérünnepén a Madarak és fák napján a természet és az élővilág védelmét ünnepeltük. Megfigyeltük a környezetünkben található fákat, madarakat. A jeles naphoz kapcsolódó mesével, verssel, játékkal színesítettük tanulóink ismereteit. Megállapodtunk abban, hogy környezetünk védelme mindannyiunk közös feladata.

A Méhek világnapján bepillantást nyertünk a méhek életébe, hogyan élnek a kaptárban és milyen sok virágot kell meglátogatniuk, hogy a mézet előállítsák. Érdekes és izgalmas feladatokon keresztül olyan információkkal gazdagodtak a diákok, melyek segítségével könnyebben megértik a méhek nélkülözhetetlen munkavégzését.

Júniusban a Környezetvédelmi világnapon az élővilág sokféleségének védelmére emlékeztünk, arra, hogy minden apró lépés számít és együtt képesek vagyunk változást elérni. Fontos megjegyezni, hogy a természet megóvása nem egy napra szóló feladat, hanem mindennapi életünk része kell, hogy legyen.

Június 14-én a kézműves szakkör tanév során elkészített alkotásaiból nyílt kiállítás az iskola földszintjén.

Figyelembe vettük az iskolai élet minden területén a fenntartható fejlődés szempontjait, takarékoskodtunk az energiával, vízzel és a papírral.

Az iskolában papír és műanyag szelektív gyűjtésére alkalmas kukák vannak elhelyezve. Az osztályok többsége a tanteremben is szelektíven gyűjtötte a hulladékot. Ezek helyes használatát a tananyagba beépítve is gyakoroltuk.

Az iskolában elhelyezett használtelem-gyűjtőt évek óta használják diákjaink.

Iskolánk udvarán 21 madáretető található. Az ősz beköszöntével tanulóink pedagógusok irányításával végzik a madarak ellátását, pótolják az elfogyasztott élelmet.

Több osztály rendelkezik saját virágágyással, melynek gondozása, ápolása a tananyagba is beépített feladat. Szakiskolás tanulóink aktívan részt vettek az udvar takarításában, rendezésében. A lehullott faleveleket, nyesedékeket az intézmény mögött felállított komposztálóban gyűjtötték az osztályok. Nagy figyelmet fordítottunk az iskola udvarának rendben tartására és az iskolakert gondozására.

Programjaink a pedagógusok és a diákok összefogásával valósultak meg, tanulóink egyéni adottságait, képességeit figyelembe véve. Hangsúlyozottan figyeltünk, figyelünk környezetünk tisztaságára.

Ökoiskolaként fontosnak tartjuk az iskolánkba járó gyerekeknek a környezet szeretetére, védelmére, a környezettudatos életmódra való nevelését, a környezettudatos gondolkodásuk alakítását, valamint minden alkalmat megragadunk a szemléletformálásra.

A következő tanévben folytatjuk munkánkat.